om udøvelsen af de beføjelser til at vedtage delegerede retsakter, der er tillagt Kommissionen ved forordning (EF) nr. 216/2009 om indberetning af statistiske oplysninger om fangster taget af medlemsstater, der driver fiskeri i visse områder uden for det nordlige Atlanterhav, forordning (EF) nr. 217/2009 om indberetning af statistiske oplysninger om medlemsstaternes fangster og fiskeriaktivitet i det nordvestlige Atlanterhav og forordning (EF) nr. 218/2009 om indberetning af statistiske oplysninger om fangster taget af medlemsstater, der driver fiskeri i det nordøstlige Atlanterhav

1.Baggrund

Forordning (EF) nr. 216/2009 af 11. marts 2009 om indberetning af statistiske oplysninger om fangster taget af medlemsstater, der driver fiskeri i visse områder uden for det nordlige Atlanterhav, forordning (EF) nr. 217/2009 af 11. marts 2009 om indberetning af statistiske oplysninger om medlemsstaternes fangster og fiskeriaktivitet i det nordvestlige Atlanterhav og forordning (EF) nr. 218/2009 af 11. marts 2009 om indberetning af statistiske oplysninger om fangster taget af medlemsstater, der driver fiskeri i det nordøstlige Atlanterhav blev ændret ved forordning (EU) nr. 1350/2013 af 11. december 2013 om ændring af visse lovgivningsmæssige retsakter inden for landbrugs- og fiskeristatistik for at bringe gennemførelsesbeføjelserne i overensstemmelse med traktaten om Den Europæiske Unions funktionsmåde.

Kommissionen er tillagt beføjelse til at vedtage delegerede retsakter for at tage hensyn til den økonomiske og tekniske udvikling. Sådanne delegerede retsakter kan ændre:

• de lister over fiskeristatistiske områder eller underområder heraf, der er indeholdt i bilag I, II og III til forordning (EF) nr. 216/2009 og i bilag II og III til forordning (EF) nr. 217/2009 og forordning (EF) nr. 218/2009

• den liste over fiskearter, der er indeholdt i bilag IV til forordning (EF) nr. 216/2009 og i bilag I til forordning (EF) nr. 217/2009 og forordning (EF) nr. 218/2009, og

• de mål på, koder for og definitioner af fiskeriaktivitet, fiskeredskaber, fartøjsstørrelse og fiskerimetoder, der er fastsat i bilag IV til forordning (EF) nr. 217/2009.

I henhold til artikel 5 i forordning (EF) nr. 216/2009 og forordning (EF) nr. 218/2009 og artikel 6 i forordning (EF) nr. 217/2009 tillægges Kommissionen beføjelse til at vedtage sådanne delegerede retsakter for en periode på fem år fra den 10. januar 2014. Denne beføjelse forlænges stiltiende for perioder af fem års varighed, medmindre Europa-Parlamentet eller Rådet modsætter sig en sådan forlængelse.

Kommissionen er forpligtet til at udarbejde en rapport vedrørende delegationen af beføjelser senest ni måneder inden udløbet af femårsperioden, dvs. inden den 10. april 2018.

Denne forpligtelse opfyldes med nærværende rapport.

2.Kommissionens udøvelse af delegerede beføjelser i henhold til forordning (EF) nr. 216/2009, forordning (EF) nr. 217/2009 og forordning (EF) nr. 218/2009

Kommissionen har endnu ikke udøvet de beføjelser til at vedtage delegerede retsakter, der er tillagt den ved forordning (EF) nr. 216/2009, 217/2009 og 218/2009.

De nævnte forordninger omfatter den årlige indsamling af statistiske oplysninger om fangster taget af fartøjer, der fisker i de syv vigtigste fiskeriområder eller underområder heraf, samt fiskeriaktivitet opdelt efter den kalendermåned, hvor fangsten fandt sted, fiskeredskaber, fartøjsstørrelse og de vigtigste arter, der er fisket efter i det nordvestlige Atlanterhav. De første data blev indsamlet i 2009 og blev indberettet til Kommissionen (Eurostat) i slutningen af maj 2010 for så vidt angår forordning (EF) nr. 217/2009 og i slutningen af juni 2010 for så vidt angår forordning (EF) nr. 216/2009 og forordning (EF) nr. 218/2009.

Frem til tidspunktet for indleveringen af nærværende rapport har indsamlingen af data, jf. ovennævnte forordninger, været stabil, og de internationale definitioner er ikke blevet ændret. Kommissionen har derfor endnu ikke fundet det nødvendigt at udøve sine delegerede beføjelser.

3.Konklusioner

Kommissionen har endnu ikke udøvet de beføjelser til at vedtage delegerede retsakter, der er tillagt den ved forordning (EF) nr. 216/2009, forordning (EF) nr. 217/2009 og forordning (EF) nr. 218/2009.

Kommissionen er af den opfattelse, at den fortsat bør have disse delegerede beføjelser, da det i fremtiden kan blive nødvendigt at vedtage delegerede retsakter for at ændre de lister over fiskearter og fiskeriområder, der er omhandlet i ovennævnte forordninger, for at opfylde databrugernes behov i forbindelse med den fremtidige fælles fiskeripolitik.